Diari Oficial de la Generalitat Valenciana


Sumari del DOGV 7068, del 16-07-2013 (2013/7453)

RESOLUCIÓ de 27 de juny de 2013, del conseller de Sanitat, per la qual s'establixen els requisits i el procediment per a l'aplicació de l'índex corrector del marge de dispensació de les oficines de farmàcia que es regula en l'article 2.8 del Reial Decret 823/2008.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7068

Data del DOGV
:   16-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7453


Data del document
:   27-06-2013

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * farmacologia

RESOLUCIÓ de 27 de juny de 2013, del conseller de Sanitat, per la qual s'establixen els requisits i el procediment per a l'aplicació de l'índex corrector del marge de dispensació de les oficines de farmàcia que es regula en l'article 2.8 del Reial Decret 823/2008. [2013/7453]  
Índex  
Preàmbul  
Instrucció 1a. Procediment de sol·licitud d'aplicació de l'índex corrector del marge de dispensació  
Instrucció 2a. Determinació de les compensacions establides en l'article 2.8 del Reial Decret 823/2008  
Instrucció 3a. Entrada en vigor  
Annex. Model de sol·licitud d'aplicació de l'índex corrector del marge de dispensació i declaració responsable  
  
L'article 3 del Reial Decret Llei 9/2011, de 19 d'agost, de mesures per a la millora de la qualitat i cohesió del Sistema Nacional de Salut, de contribució a la consolidació fiscal, i d'elevació de l'import màxim dels avals de l'Estat per a 2011, va modificar el Reial Decret 823/2008, de 16 de maig, pel qual s'establixen els marges, les deduccions i els descomptes corresponents a la distribució i dispensació de medicaments d'ús humà, i es modula, a favor de les farmàcies del medi rural amb menor volum de vendes, el seu marge de dispensació per mitjà de l'aplicació d'un índex corrector que s'establix en l'article 2.8 del mencionat reial decret.  
Posteriorment, el Reial Decret Llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions, va modificar l'apartat 8 de l'article 2 del Reial Decret 823/2008 mencionat. El Reial Decret Llei 19/2012, de 25 de maig, de mesures urgents de liberalització del comerç i de determinats servicis, establix en la disposició final quarta la modificació de l'article 5 del Reial Decret Llei 16/2012, de 20 d'abril, a fi de modificar novament l'apartat 8 de l'article 2 del Reial Decret 823/2008, de 16 de maig.   
L'apartat 8 de l'article 2 esmentat establix la forma de càlcul de l'índex corrector dels marges de les oficines de farmàcia, en funció del volum de facturació, així com determinats criteris que han de complir les oficines de farmàcia per a optar a esta millora del seu marge. També disposa que la decisió sobre el compliment dels requisits exigits, així com la resolució de les incidències que es produïsquen a este efecte, correspondrà a les administracions sanitàries competents en matèria d'ordenació farmacèutica, que establiran el procediment per a la seua aplicació.  
Pel que fa als requisits exigits, la diferència substancial que es fa en el Decret Llei 19/2012, de 25 de maig, respecte a la regulació que estava en vigor des de l'1 de gener de 2012, consistix en la desaparició del requisit d'ubicació de les oficines de farmàcia en nuclis de població aïllats o socialment deprimits.  
L'objectiu d'aplicar un índex corrector dels marges de les oficines de farmàcia és garantir l'accessibilitat i la qualitat en el servici, així com l'adequada atenció farmacèutica als usuaris del Sistema Nacional de Salut, establint una mesura de suport a la viabilitat de les oficines de farmàcia que garantisca la continuïtat dels servicis assistencials.  
  
El Decret Llei 2/2013, d'1 de març, d'actuacions urgents de gestió i eficiència en prestació farmacèutica i ortoprotètica, regula en l'article 14 els requisits i procediments per a la sostenibilitat de les oficines de farmàcia per a afavorir l'atenció farmacèutica a la població. L'indicat article establix els requisits exigits i determina que, mitjançant una resolució, l'Agència Valenciana establirà el procediment per a la seua aplicació.  
Per tot el que s'ha exposat en els paràgrafs anteriors, en virtut de les competències que m'atorga el Decret 191/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Sanitat i es regulen els òrgans de gestió de l'Agència Valenciana de Salut, s'emeten les següents instruccions:  
  
Instrucció primera. Procediment de sol·licitud d'aplicació de l'índex corrector del marge de dispensació  
1. Els farmacèutics titulars d'oficina de farmàcia interessats, que complisquen els requisits de l'article 14 del Decret Llei 2/2013, d'1 de març, d'actuacions urgents en gestió i eficiència en prestació farmacèutica i ortoprotètica, presentaran anualment abans de l'1 d'abril de cada any natural la sol·licitud, i hauran d'utilitzar a este efecte el model que figura en l'annex, en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dirigit a la direcció territorial de sanitat on es trobe ubicada l'oficina de farmàcia.  
  
Als efectes de regularitzar els drets corresponents als anys 2012 i 2013, les sol·licituds hauran de presentar-se abans de l'1 de setembre de 2013.  
2. Els requisits bàsics que hauran de complir les oficines de farmàcia perquè se'ls aplique l'índex corrector i garantir l'accessibilitat i qualitat en el servici, així com l'adequada atenció farmacèutica als usuaris del Sistema Nacional de Salut són:   
a) Estar exemptes de l'escala de deduccions arreplegada en l'article 2.5 del Reial Decret 823/2008.  
b) Que les seues vendes anuals totals en termes de preu de venda al públic, incrementat amb l'impost sobre el valor afegit (IVA), no superen els 200.000 euros en l'exercici econòmic corresponent a l'any natural anterior, incloent-hi la venda a particulars.  
c) Que no hagen sigut objecte de sanció administrativa o inhabilitació professional durant l'any natural anterior ni en la data d'aprovació de la resolució que determine l'aplicació de l'índex corrector. Així mateix, en el cas que el titular de l'oficina de farmàcia es trobe en curs d'un procediment sancionador en el moment en què presente la seua sol·licitud, quedarà en suspens la sol·licitud d'aplicació d'índex corrector fins a l'aprovació de la resolució que pose fi al dit procediment. Si la resolució aprovara la imposició d'una sanció, quan esta siga ferma s'acordarà la denegació de l'aplicació de l'índex corrector. En el cas que la resolució no imposara cap sanció, es reprendrà el procediment per a l'aplicació de l'índex corrector, d'acord amb la sol·licitud formulada pel titular de l'oficina de farmàcia.  
  
d) Que participen efectivament en els programes d'atenció farmacèutica actuals que siguen aplicables en el seu nucli de població o d'activitats destinades a la utilització racional dels medicaments. Complixen este requisit les oficines de farmàcia que ja realitzen algun d'estos programes o que assumisquen el compromís de participar-hi en els nous que establisca l'Agència Valenciana de Salut.  
3. La sol·licitud haurà d'anar acompanyada de la documentació següent:  
a) El document justificatiu de les vendes anuals totals de l'exercici econòmic corresponent a l'any natural anterior de l'oficina de farmàcia. Per a l'acreditació de les vendes anuals totals s'haurà d'aportar informació fiscal, per mitjà del document 130 de pagament fraccionat a compte, en què consten les vendes totals en termes de preu de venda al públic incrementat amb l'Impost sobre el Valor Afegit (IVA), corresponents a l'any natural anterior. En el cas que el farmacèutic titular de l'oficina de farmàcia realitze més d'una activitat econòmica subjecta a pagament fraccionat a compte de l'Impost sobre la Renda de les Persones Físiques, haurà de desglossar i justificar les quanties corresponents a cada una de les activitats.  
b) El sol·licitant haurà de subscriure la declaració responsable, corresponent a l'annex, de tots els requisits establits. L'acreditació de no haver sigut objecte de sanció administrativa o inhabilitació professional ni estar-ne excloses de la concertació es farà per mitjà de declaració responsable del titular de l'oficina de farmàcia, de conformitat amb allò que disposa l'article 17.bis de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 25/2009, de 22 de desembre.  
c) El document justificatiu de participació en programes d'atenció farmacèutica o, si és el cas, el compromís de participar en els que establisca l'Agència Valenciana de Salut.  
4. La resolució del procediment correspondrà al director territorial de Sanitat de la província on es trobe ubicada l'oficina de farmàcia. El termini per a resoldre i notificar serà de 30 dies hàbils a comptar des de l'entrada de la sol·licitud en el registre de l'òrgan competent per a resoldre. La Direcció Territorial de Sanitat remetrà un fitxer, per a cada anualitat, amb les oficines de farmàcia que han acreditat les condicions per a aplicar l'índex corrector a la direcció general competent en matèria de prestació farmacèutica.  
5. Per a l'aplicació de l'índex corrector, la direcció general competent en matèria de prestació farmacèutica elaborarà una llista que inclourà les oficines de farmàcia de cada província amb dret a aplicació dels índexs correctors, especificant-hi els mesos de facturació en què serà aplicable. Esta informació es remetrà, si és el cas, a les corporacions farmacèutiques respectives per a la seua aplicació a les facturacions dels mesos que corresponga. Junt amb l'aplicació a la primera factura següent a la recepció de la informació, es regularitzaran progressivament les quantitats corresponents a factures anteriors. Idèntica informació es remetrà a les entitats MUFACE, MUGEJU i ISFAS.  
  
6. En cas d'incompliment sobrevingut d'algun dels requisits establits en l'article 2.8 del Reial Decret 823/2008, s'extingirà el dret a percebre l'índex corrector mitjançant una resolució del director gerent de l'Agència Valenciana de Salut, amb audiència prèvia del titular de l'oficina de farmàcia. La resolució d'extinció serà notificada a MUFACE, MUGEJU I ISFAS i, si és el cas, a les corporacions farmacèutiques, perquè realitzen les actuacions pertinents que permeten recuperar, si és el cas, les quantitats indegudament pagades.  
  
  
Instrucció segona. Determinació de les compensacions establides en l'article 2.8 del Reial Decret 823/2008  
La quantia derivada de l'aplicació de l'índex corrector dels marges corresponent a les administracions sanitàries del Sistema Nacional de Salut, incloent-hi la Mutualitat de Funcionaris de l'Administració Civil de l'Estat (MUFACE), la Mutualitat General Judicial (MUGEJU) i l'Institut Social de les Forces Armades (ISFAS), serà la que resulte d'aplicar el percentatge que representa cada una d'estes en la facturació mensual de medicaments d'ús humà, fabricats industrialment, dispensats a càrrec de fons públics de cada oficina de farmàcia, considerades conjuntament.  
  
Instrucció tercera. Entrada en vigor  
Estes instruccions entraran en vigor l'endemà de la seua publicació en el Diari Oficial de la Comunitat Valenciana.   
  
València, 27 de juny de 2013.- El conseller de Sanitat: Manuel Llombart Fuertes.